
PARLAMENTUL REPUBLICII MOLDOVA

LEGE 
pentru aprobarea Concepţiei Securităţii Naţionale a Republicii Moldova


Parlamentul adoptă prezenta lege organică.


Art.1. - Se aprobă Concepţia Securităţii Naţionale cuprinsă în anexa care face parte integrantă din prezenta lege.


Art.2 – Se abrogă Hotărârea Parlamentului cu privire la aprobarea Concepţiei securităţii naţionale a Republicii Moldova şi la formarea Consiliului coordonator pentru elaborarea proiectelor de legi şi altor acte normative care vor reglementa construcţia, pregătirea şi folosirea Forţelor Armate nr.445-XIII din 05.05.1995 (Monitorul Oficial al Republicii Moldova, 1995, nr.35-399).

PREŞEDINTELE  PARLAMENTULUI                                  Marian LUPU

Anexă 

CONCEPŢIA SECURITĂŢII NAŢIONALE 

A REPUBLICII MOLDOVA ” 
Concepţia Securităţii Naţionale a Republicii Moldova constituie documentul care reflectă evaluarea generală a mediului de securitate pe plan naţional şi internaţional în care operează Republica Moldova şi defineşte scopul securităţii naţionale, liniile directorii de bază pentru securitatea naţională, valorile şi principiile generale ce urmează a fi protejate de statul şi societatea moldoveană.

Concepţia Securităţii Naţionale a Republicii Moldova este un sistem de idei, care conturează priorităţile statului în domeniul securităţii naţionale.  

1. Principiile, obiectivele, ameninţările şi liniile directorii de bază în vederea asigurării securităţii naţionale. Obiectivul Securităţii Naţionale, liniile directorii de bază pentru securitatea naţională, valori generale, riscuri şi vulnerabilităţi la adresa securităţii naţionale a Republicii Moldova

1.1 Statutul de neutralitate permanentă

Art. 11 al Constituţiei Republicii Moldova stabileşte statutul de neutralitate permanentă al Republicii Moldova, ceea ce presupune că ţara noastră nu este parte şi nici nu va intra în blocuri militare, nu va participa la acţiuni militare şi nu va admite prezenţa pe teritoriul său a unor trupe militare şi armamente străine. Contingentul militar al Republicii Moldova va fi limitat la angajaţi în bază de contract, care vor avea doar prerogative de apărare şi de participare în operaţiuni pacificatoare. Republica Moldova va consolida relaţiile de parteneriat şi cooperare cu ţările neutre membre ale UE, precum şi va depune eforturi pentru recunoaşterea expresă a neutralităţii permanente de către principalii actori internaţionali.

Statutul de neutralitate permanentă este principiul de bază şi piatra de temelie a conceptului securităţii naţionale, astfel tot sistemul de securitate naţională şi toate acţiunile Republicii Moldova îndreptate spre asigurarea securităţii naţionale vor fi bazate pe acest principiu. 

1.2 Obiectivele securităţii naţionale şi liniile directorii de bază în vederea asigurării securităţii naţionale

Securitatea naţională reprezintă condiţia fundamentală a existenţei naţiunii şi a statului moldovenesc şi este un obiectiv al guvernării. Obiectivele securităţii naţionale al Republicii Moldova sunt de a asigura şi a apăra independenţa, suveranitatea, integritatea teritorială, ordinea constituţională, dezvoltarea democratică, securitatea internă şi de a consolida statalitatea Republicii Moldova. Un loc aparte în acest sens, revine apărării şi promovării valorilor, intereselor şi obiectivelor naţionale. Securitatea naţională nu este numai securitatea statului, ci şi securitatea societăţii şi  cetăţenilor Republicii Moldova, atît pe teritoriul Republicii Moldova cît şi peste hotarele acesteia.

Securitatea naţională a Republicii Moldova se realizează prin măsuri adecvate de natură politică, economică, diplomatică, socială, juridică, educativă, administrativă şi militară, prin activitatea de informaţii, contrainformaţii, precum şi prin gestionarea eficientă a crizelor, în conformitate cu legislaţia în vigoare şi prevederile dreptului internaţional.

Calea de integrare a Republicii Moldova în Uniunea Europeană  precum şi întreţinerea bunelor relaţii pe plan bilateral, regional şi participarea la cooperarea multilaterală, sunt factorii ce fac posibilă apărarea intereselor Republicii Moldova şi atingerea scopului securităţii naţionale.

Pornind de la interesele sale naţionale, precum şi de la angajamentele pe care le impune procesul de integrare europeană, Republica Moldova se ghidează de următoarele linii directorii în politica sa de securitate naţională:

▪ asigurarea respectării statutului neutralităţii permanente a Republicii Moldova;

· restabilirea integrităţii teritoriale a statului, eliminarea prezenţei militare străine, consolidarea independenţei şi suveranităţii statului;

▪ menţinerea într-o stare dinamică avansată a proceselor de integrare europeană;

▪ asigurarea dezvoltării democratice a societăţii şi consolidarea securităţii interne a acesteia;  

▪ dezvoltarea economică şi socială ascendentă a ţării prin accelerarea reformelor politice, economice şi instituţionale, în primul rînd a celor ce vor permite îndeplinirea criteriilor de aderare la Uniunea Europeană;

▪ dezvoltarea şi valorificarea cît mai plenară a potenţialului uman, principală resursă a ţării, apărarea cît mai eficientă a intereselor şi drepturilor cetăţenilor Republicii Moldova în ţară şi după hotarele ei;

▪ consolidarea dimensiunilor economică, socială, energetică şi ecologică ale securităţii.

Pentru a atinge obiectivul securităţii naţionale, Republica Moldova va asigura, de o manieră coordonată şi interdependentă cu restul programelor şi acţiunilor la nivel naţional, implementarea politicii sale externe, politicii de securitate şi apărare, va consolida ordinea constituţională în ţară, securitatea publică şi securitatea domeniilor de importanţă vitală pentru stat. Procesul de evaluare şi analiză a ameninţărilor şi riscurilor cu impact asupra securităţii naţionale constituie elementul esenţial în activitatea autorităţilor publice şi instituţiilor competente  , ce determină politica statului în domeniul securităţii naţionale. Totodată, acesta creează circumstanţele necesare pentru planificarea pe termen scurt de către executiv a acţiunilor coordonate, ce urmează a fi întreprinse în domeniile respective de către instituţiile guvernamentale.          

1.3 Ameninţări la adresa securităţii naţionale

1.3.0 Conflictul transnistrean 

Prezenţa în Transnistria a formaţiunilor militarizate anticonstituţionale  pe teritoriul Republicii Moldova contrare prevederilor legislaţiei Republicii Moldova, angajamentelor internaţionale şi voinţei cetăţenilor ţării, favorizează consolidarea regimului separatist şi constituie un factor de perpetuare a status-quo.

Menţinerea şi consolidarea regimului separatist amplifică discrepanţa în cadrul juridic unic al Republicii Moldova, condiţionînd imposibilitatea acordării asistenţei juridice cetrăţenilor Republicii Moldova în regiunea transnistreană, inclusiv perclitînd cooperarea intrenaţională judiciară în acest sergment.  Totodată, vor fi intensificate eforturile în vederea soluţionării problemei acordării asistenţei juridice cetăţenilor Republicii Moldova din regiunea Transnistreană, în conjunctura abuzurilor autorităţilor secesioniste şi, indubitabil, în circumstanţele garantării drepturilor şi libertăţilor fundamentale consacrate prin instrumente juridice cu conotaţie internaţională şi europeană la care Republica Moldova este parte.


1.3.1 Ameninţarea coliziunii sociale

Ţinînd cont de faptul că Republica Moldova este un stat polietnic şi multinaţional, ameninţarea apariţiei elementelor de şovinism, naţionalism şi separatism este persistentă. Deşi legislaţia ţării noastre la acest subiect este suficient de progresistă şi la moment aceste elemente nu sunt pronunţate, se va ţine cont de interesele tuturor grupelor etnice de pe teritoriul ţării în promovarea politicii interne şi externe. 

1.3.2 Ameninţarea terorismului internaţional

Pe fundalul descreşterii ameninţărilor de ordin militar la adresa securităţii internaţionale, sporesc ameninţările neconvenţionale, în particular  globalizarea fenomenului terorismului internaţional şi pericolul proliferării armelor chimice, biologice, radioactive şi nucleare, inclusiv obţinerea acestora de către actorii non-statali. 

Diminuarea ameninţării terorismului internaţional şi prevenirea proliferării armelor de distrugere în masă va fi posibilă doar prin realizarea unor acţiuni coordonate şi rapide la nivel internaţional, care reclamă şi participarea Republicii Moldova, în virtutea angajamentelor sale internaţionale. Adiţional la acţiunile întreprinse în contextul cooperării internaţionale, Republica Moldova implementează, pe plan intern, măsuri antiteroriste.

1.3.3 Ameninţările de origine economică 


În virtutea amplasării geografice a ţării şi creşterii interdependenţei economiei Republicii Moldova cu sistemul economic mondial, crizele economice la scară globală şi regională sau instabilitatea de pe pieţele străine tradiţionale sau de interes prioritar pot avea un impact negativ substanţial asupra economiei ţării. Factorii majori de risc de origine economică la adresa securităţii naţionale a Republicii Moldova sunt generaţi de dependenţa excesivă şi unilaterală a sistemelor autohtone electro-energetice şi de distribuţie a gazului natural de cele monopoliste străine, această dependenţă fiind, totodată, o vulnerabilitate internă a statului.

1.3.4 Ameninţările de origine socială

Narcomania, alcoolismul, răspîndirea virusului HIV/SIDA, alături, de alte boli contagioase cu pericol sporit pentru societate, constituie o ameninţare la adresa bunăstării, stabilităţii sociale şi politice a ţării.

1.3.5 Ameninţările din domeniul  tehnologiilor informaţionale

Instabilitatea sau disfuncţionalitatea sistemelor informaţionale pot să reprezinte ameninţări accentuate la adresa securităţii naţionale. Dezvoltarea progresivă a sistemelor electronice de informaţii din Republica Moldova şi gradul înalt de interconexiune cu sistemele informaţionale internaţionale, facilitează activitatea factorului criminogen în sfera informaţională şi sporeşte vulnerabilităţile sistemelor respective, inclusiv în sferele de importanţă primordială pentru securitatea naţională.

1.3.6 Ameninţările care derivă din activitatea umană, factorii tehnogeni şi calamităţile naturale

Ameninţările care derivă din activitatea umană, cu impact asupra securităţii naţionale a Republicii Moldova sunt: exploziile şi incendiile; accidentele la întreprinderile energetice şi cele  care utilizează agenţi radioactivi şi chimici, la întreprinderile de transport; efectele transfrontaliere ale unor astfel de accidente.

Calamităţile naturale care pot determina situaţii de urgenţă în Republica Moldova sunt cutremurele, inundaţiile şi alunecările de teren.

1.3.7 Ameninţarea crimei organizate

Crima organizată, inclusiv cea transfrontalieră, se îmbină, uneori, cu activitatea organizaţiilor teroriste şi proliferarea armelor de distrugere în masă. Persistenţa factorului criminogen creează condiţiile necesare pentru activitatea teroristă şi proliferarea de armament. În absenţa controlului asupra raioanelor de est şi a segmentului transnistrean al frontierei moldo-ucrainene, fenomenul crimei organizate devine o ameninţare crescîndă la adresa securităţii naţionale a Republicii Moldova. Acest factor de risc poate produce, de asemenea, efecte negative la nivel sub-regional şi regional.
2. Cooperarea internaţională – instrument de asigurare şi consolidare a securităţii naţionale a Republicii Moldova

Cooperarea internaţională face parte din politica de securitate a Republicii Moldova, avînd scopul de a influenţa mediul internaţional de securitate de o manieră care să corespundă intereselor naţionale ale ţării. Activităţile de politică externă, realizate în contextul implementării politicii de securitate naţională, sunt orientate spre stabilirea şi consolidarea unei reţele de relaţii internaţionale şi formule cooperative care să diminueze riscul de implicare în conflicte, fapt care ar ameninţa interesele naţionale, iar în cazul unui astfel de conflict, ar permite soluţionarea sa prin eforturi comune cu partenerii externi.

Stabilitatea, predictibilitatea şi continuitatea poziţiilor fundamentale ale politicii externe moldoveneşti sunt unele din precondiţiile, care ar permite Republicii Moldova să devină un stat european democratic, cu economie avansată şi cu un nivel înalt de securitate.

Dimensiunea economică a politicii externe este privită ca un factor suplimentar important în acest context. Diversificarea zonelor de acces pentru exporturile moldoveneşti, asigurarea securităţii energetice, atragerea investiţiilor străine, promovarea standardelor OMC şi altor standarde occidentale pentru comerţul moldovean, precum şi extinderea zonelor de comerţ liber se vor afla în permanenţă în vizorul politicii externe a Republicii Moldova.     

2.1 Participarea la eforturile internaţionale orientate spre gestionarea ameninţărilor şi provocărilor contemporane

Cadrul de cooperare multilaterală, oferit de organizaţiile internaţionale, permite abordarea şi soluţionarea problemelor de securitate globală şi regională, fapt care contribuie la consolidarea securităţii naţionale. Republica Moldova este obiectiv interesată să susţină activ iniţiativele din cadrul ONU, Consiliului Europei, OSCE, CSI şi al altor organizaţii internaţionale orientate spre prevenirea şi reglementarea conflictelor regionale şi interne, combaterea terorismului internaţional, contracararea crimei transfrontaliere, prevenirea degradării mediului ambiant şi bolilor contagioase, proliferarea armelor de distrugere în masă, eliminarea sărăciei şi promovarea dezvoltării, etc.

2.2 Procesul de integrare în Uniunea Europeană 

Extinderea Uniunii Europene este un factor care stabilizează sistemul de securitate europeană şi lărgeşte arealul geografic în care dezvoltarea democratică, politică şi economică este garantată.   

Procesul de integrare europeană şi obţinerea calităţii de membru al Uniunii Europene va influenţa pozitiv şi va consolida securitatea Republicii Moldova, precum şi va asigura instaurarea stabilităţii şi prosperităţii în ţară. 

Republica Moldova susţine eforturile ţărilor europene orientate spre asigurarea unui sistem durabil de securitate în Europa. Cooperarea regională, realizată prin intermediul unor organizaţii sub-regionale, a căror finalitate este facilitarea integrării în Uniunea Europeană, este un element suplimentar al procesului de consolidare a securităţii pe continent. Republica Moldova participă activ la activităţile specifice desfăşurate pe linia Procesului de Cooperare în Sud-estul Europei (SEECP), SECI,  ICE, etc., care urmăresc sporirea stabilităţii regionale şi, prin urmare, consolidarea stării de securitate în Europa.  

2.3 Cooperarea cu Organizaţia Tratatului Nord-Atlantic 

Relaţiile Republicii Moldova cu NATO pornesc de la principiul constituţional de neutralitate a Republicii Moldova şi se înscriu în limitele Parteneriatului Euro-Atlantic şi Parteneriatului pentru Pace. Ţinînd cont că ţara noastră nu are ca scop aderarea la NATO, cooperarea RM-NATO este bazată pe principiul unei relaţii pragmatice, care are ca obiectiv sprijinirea eforturilor RM de edificare a unui sistem funcţional al securităţii naţionale al Republicii Moldova, precum şi trecerea ţării de la calitatea de consumator la cea de generator al securităţii regionale. 

Lansarea Planului Individual de Acţiuni al Parteneriatului (IPAP) Republica Moldova-NATO confirmă sporirea interesului de consolidare a securităţii naţionale. 

Instituirea mecanismelor unui control civil eficient asupra forţelor armate şi întregului sector de securitate naţională al ţării, precum şi crearea instrumentelor adecvate de formare a bugetului sectorului securităţii naţionale constituie obiective ale procesului de reforme respectiv. 

2.4 Cooperarea în cadrul CSI

Cooperarea Republicii Moldova în cadrul CSI, inclusiv la capitolul securităţii este importantă din considerentul asigurării unui cadru de securitate regională. RM, în limita statutului de neutralitate permanentă, va coopera cu ţările membre CSI pentru consolidarea segmentului securităţii al CSI. Un subiect extrem de important este cooperarea în vederea asigurării securităţii economice, securităţii energetice şi asigurării garanţiilor sociale cetăţenilor aflaţi peste hotare în spaţiul CSI. 

2.5 Cooperarea la nivel bilateral în domeniul securităţii

Securitatea internaţională depinde în mod direct de calitatea relaţiilor bilaterale între membrii comunităţii internaţionale, deşi viziunea statelor şi contribuţia lor în acest proces este diferită. Rolul esenţial în asigurarea securităţii internaţionale îl deţin statele posesoare a resurselor majore politico-militare, economice şi informaţionale influenţînd astfel situaţia atît la nivel regional cît şi cel global.

Republica Moldova doreşte cultivarea relaţiilor de prietenie cu toate statele. Poziţia respectivă a Moldovei va fi promovată conform principiilor cartei ONU, precum şi în scopul obţinerii sprijinului altor state în realizarea priorităţilor naţionale ale Republicii Moldova, inclusiv a celor ce ţin de ridicarea standardelor de trai a populaţiei ţării, acordînd o atenţie sporită integrării sociale a cetăţenilor RM din regiunea transnistreană. Totodată, în ceea ce priveşte cooperarea pe plan bilateral, accentul fiind pus pe cooperarea cu ţările membre UE, Federaţia Rusă, SUA şi vecinii Republicii Moldova. Cooperarea cu aceste state vor fi construite pe baza unor relaţii pragmatice, ţinînd cont de interesele Republicii Moldova.

Modernizarea europeană a Republicii Moldova şi procesul de integrare în UE, condiţionează necesitatea  dezvoltării unor relaţii strînse cu statele membre ale UE, menţinerii unui dialog activ, schimbului de experienţă, realizării proiectelor comune. Republica Moldova se conduce de principiile unei cooperări deschise, constructive şi ascendente cu statele membre ale UE, implementînd standarde şi practica europeană în domeniul securităţii.

Relaţiile bilaterale ale Republicii Moldova cu Federaţia Rusă vor avea un caracter pragmatic, bazate pe spirit de cooperare, respect reciproc şi parteneriat dintre două state suverane. Republica Moldova va direcţiona politica sa în vederea realizării potenţialului constructiv al relaţiilor bilaterale în sfera politică, economică, socială cu această  ţară, în promovarea consultărilor pe probleme internaţionale de securitate şi schimbului de informaţii în baza Tratatului de bază RM – Federaţia Rusă. 

Republica Moldova va atribui o importanţă majoră relaţiilor sale cu SUA, inclusiv în domeniul securităţii, atît în cadrul bilateral cît şi cel multidimensional. Această cooperare implică menţinerea unui dialog politic intens la toate nivelele, consultări pe probleme internaţionale de securitate, schimbului de informaţii, precum şi cooperarea comună cu SUA pentru realizarea proiectelor în domeniile importante pentru Republica Moldova.

Relaţiile cu Ucraina şi România – state cu care ţara noastră are frontiere comune, vor avea un . caracter de parteneriat durabil şi constructiv. Republica Moldova se menţine pe poziţia că valorile europene comune, respectul pentru independenţa, suveranitatea şi integritatea teritorială urmează să domine în viitor raporturile sale cu ţările vecine. În context, Republica Moldova consideră importantă încheierea tratatelor de frontieră şi politic de bază cu România, iar una din priorităţile cooperării Republicii Moldova cu statele vecine o constituie asigurarea securităţii regionale, inclusiv, pe dimensiunile economice, energetice şi ecologice. Cu Ucraina se vor depune eforturi în vederea securizării în continuare a frontierei pe segmentul transnistrean. Totodată, cooperare cu Ucraina şi România va implica menţinerea unui dialog politic intens la toate nivelele, consultări pe probleme internaţionale de securitate, schimbului de informaţii 

3. Sistemul Securităţii Naţionale al Republicii Moldova şi Reformarea acestuia.

Sistemul securităţii naţionale se defineşte prin ansamblul conceptelor, strategiilor, politicilor, mijloacelor, reglementarilor şi structurilor administrative ale statului, precum şi ansamblul instituţiilor societăţii Republicii Moldova, care au rolul de a realiza, a proteja şi a promova interesele naţionale ale Republicii Moldova. În acelaşi timp, sistemul securităţii naţionale al Republicii Moldova constituie un mecanism de interacţiune a componentelor pe care le include, bazat pe interesele naţionale şi valorile societăţii moldoveneşti, menit să asigure realizarea obiectivelor strategice ale ţării determinate de liniile directorii ale politicii de securitate naţională.

Republica Moldova porneşte de la înţelegerea că are nevoie de un sistem de securitate naţională bazat pe un cadru instituţional definit cu claritate prin acte normative relevante şi pe personal de înaltă calificare, ce va funcţiona în conformitate cu legislaţia în vigoare. Acest cadru instituţional îl constituie sectorul securităţii naţionale al Republicii Moldova.

Din sectorul securităţii naţionale al Republicii Moldova fac parte instituţiile de stat cu atribuţii în domeniul securităţii statului, care activează în baza legislaţiei Republicii Moldova şi au ca obiectiv realizarea sarcinilor de protecţie a cetăţenilor şi statului. Sectorul securităţii naţionale este responsabil de realizarea scopului securităţii naţionale.      

Datorită caracterului multidimensional al securităţii, funcţionarea sectorului securităţii naţionale este influenţată de factorii ce determină mediul de securitate şi de activitatea organelor din  domeniile de importanţă vitală pentru stat.
Reformarea sectorului securităţii naţionale al Republicii Moldova constituie un proces complex continuu, cu efect atît  asupra instituţiilor de stat şi societăţii în ansamblu. Acest proces include componentele: politic, militar şi de apărare, de politică externă, de informaţii şi de contrainformaţii, ordine constituţională, justiţie, economic, financiar,  energetic, industrial, de comunicaţii şi infrastructură, de protecţie socială şi ecologic, care sunt interdependente. 

Procesul de reformare a sectorului securităţii naţionale porneşte de la premisa că Republica Moldova are nevoie de suficientă stabilitate şi securitate pentru asigurarea dezvoltării statului, şi, în acelaşi timp, de o dezvoltare economică permanentă pentru a asigura o stare durabilă de securitate şi stabilitate. În realizarea procesului de reformă a sectorului securităţii naţionale a Republicii Moldova va fi încurajată participarea societăţii civile, mass-media, organizaţiilor de apărare a drepturilor omului şi organismelor internaţionale relevante.  

Procesul de reformare a sectorului securităţii naţionale include în particular, dar nu şi exhaustiv: sporirea eficienţei sectorului securităţii naţionale ce se ghidează de necesităţile, liniile directorii şi scopul securităţii naţionale; consolidarea capacităţilor de reacţie a sectorului securităţii naţionale la schimbările mediului de securitate la nivel naţional şi internaţional; asigurarea controlului civil asupra sectorului securităţii naţionale; consolidarea legitimităţii sectorului securităţii naţionale; redimensionarea calitativă şi cantitativă a sectorului securităţii naţionale, în felul în care va face posibilă planificarea activităţii şi alocarea resurselor pentru acest sector în conformitate cu priorităţile societăţii moldovene; prevenirea eficientă a situaţiilor de conflict, criză şi de urgenţă; reintegrarea ţării.

Reforma sectorului securităţii naţionale trebuie să ţină cont de procesul de reglementare a conflictului transnistrean şi restabilirea suveranităţii şi integrităţii teritoriale a ţării, de necesitatea sporirii nivelului de încredere între Chişinău şi Tiraspol, pentru a face paşi concreţi în vederea  asigurării libertăţii de circulaţie, inclusiv prin lichidarea posturilor organelor de forţă instalate în Zona de Securitate fără acordul Comisiei Unificate de Control; anularea restricţiilor privind  libera circulaţie a persoanelor oficiale şi a celor cu funcţii de răspundere; elaborarea şi implementarea în comun a proiectelor în domeniul restabilirii şi modernizării infrastructurii, în primul rînd  în sfera transporturilor şi căilor de comunicaţie; soluţionarea  problemelor de ordin social şi umanitar, inclusiv  privind funcţionarea instituţiilor de învăţămînt; crerea condiţiilor normale de viaţă şi activitate a cetăţenilor de pe ambele maluri ale Nistrului, efectuarea  măsurilor în domeniul demilitarizării şi a dezarmării pe etape, promovarea programelor de reconversie şi reintegrare socială a militarilor., 

4. Elementele Strategiei Securităţii Naţionale. 
După adoptarea prezentului document Republica Moldova va elabora şi aproba Strategia Securităţii Naţionale, care va descrie căile de atingere a stării de securitate naţională, mecanismele de cooperare dintre componentele sistemului securităţii naţionale ce include organizaţiile non-guvernamentale şi mass-media, instrumentele de coordonare a activităţii sectorului securităţii naţionale şi instituţiilor cu responsabilităţi pe dimensiuni aparte ale securităţii, procedeele de finanţare a sectorului securităţii naţionale şi etapele de reformare a sistemului securităţii naţionale a Republicii Moldova. Strategia Securităţii Naţionale va servi drept bază pentru elaborarea Strategiei Militare Naţionale, Strategiei de informare publică pe probleme de securitate naţională şi alte strategii sectoriale în domeniul securităţii naţionale. 

EXPUNERE  DE  MOTIVE 

privind proiectul Concepţiei Securităţii Naţionale 

a Republicii Moldova

Proiectul noii Concepţii a Securităţii Naţionale a Republicii Moldova a fost elaborat de comisia instituită prin Decretul Preşedintelui Republicii Moldova              nr. 374-IV din 22 decembrie 2005 şi constituie documentul politic ce reflectă evaluarea generală a mediului de securitate pe plan naţional şi internaţional în care operează Republica Moldova,  defineşte obiectivul politicii statului în domeniul securităţii naţionale şi liniile directoare în acest domeniu, valorile general umane  şi principiile ce urmează a fi promovate şi protejate de stat şi reconfirmă  ireversibilitatea cursului de integrare europeană a ţării. 

Necesitatea adoptării unei noi concepţii este determinată de schimbările dinamice care s-au produs pe plan naţional, regional şi global în domeniul securităţii statului şi care au condus la epuizarea efectelor juridice ale Concepţiei Securităţii Naţionale, aprobată prin Hotărîrea Parlamentului nr.445-XIII din 15 mai 1995. Deşi are un caracter echilibrat din punct de vedere juridic, pe fundalul noilor riscuri şi provocări la adresa securităţii, inclusiv al terorismului internaţional, concepţia aprobată în 1995 nu mai poate asigura aplicarea eficientă  în practică               a unui şir de prevederi constituţionale. 

La elaborarea proiectului noii Concepţii a Securităţii Naţionale s-a pornit     de la caracterul multidimensional al securităţii naţionale, interesele naţionale               ale Republicii Moldova,  obiectivele de politică externă şi de securitate   a statului, complexitatea riscurilor, pericolelor şi ameninţărilor la adresa securităţii naţionale, de la  imperativul plasării cetăţenilor şi a drepturilor omului  în centrul obiectivelor de asigurare a securităţii naţionale, instituirii şi lansării capacităţilor  de planificare strategică în domeniul securităţii naţionale şi de la alte componente importante             în acest domeniu.

 Documentul corespunde rigorilor internaţionale şi stabileşte clar statutul           de neutralitate constituţională a Republicii Moldova. La elaborarea lui au fost luate în calcul experienţa mai multor state (ţările baltice, Ungaria, Georgia, Polonia, Macedonia, Bulgaria, Cehia), concepţiile şi viziunile conceptuale de securitate                ale unor state neutre (Finlanda, Austria, Suedia), precum şi studiile unor centre           de cercetări specializate din Marea Britanie, SUA şi Canada. 

Concepţia lansează mesajul politic pe care Uniunea Europeană şi partenerii occidentali îl aşteaptă de la Republica Moldova  şi consfinţeşte ireversibilitatea cursului de transformare a ţării noastre într-un stat de drept, democratic, european. 

Totodată, adoptarea noii concepţii constituie un obiectiv prevăzut de Planul Individual de Acţiuni din cadrul Parteneriatului Republica Moldova – NATO privind perfecţionarea bazei politico-juridice a sistemului de securitate naţională             şi de apărare al Republicii Moldova, bază necesară pentru realizarea reformelor corespunzătoare în aceste sectoare. 

Din punct de vedere structural, proiectul cuprinde patru capitole.

 
Capitolul 1 stabileşte obiectivele ce urmează a fi atinse în vederea asigurării securităţii naţionale, liniile directoare de bază ale politicii de securitate a Republicii Moldova, valorile generale, principiile, riscurile şi vulnerabilităţile în acest domeniu. Sînt reflectate, de asemenea, caracterul complex şi interdependent                   al securităţii, principalele ameninţări la adresa securităţii naţionale a Republicii Moldova ce urmează a fi luate în calcul în vederea asigurării securităţii ei. 

Capitolul 2 este consacrat cooperării internaţionale a Republicii Moldova          în calitate de instrument de asigurare a securităţii naţionale. Din această perspectivă este stabilită interconexiunea organică dintre politica internă şi cea externă a statului. De rînd cu referinţele la procesul de integrare în Uniunea Europeană şi la cooperarea pe plan regional, acest capitol se referă explicit                  şi la relaţiile Republicii Moldova cu statele vecine. 


Capitolul 3 se referă la sistemul menit să asigure starea de securitate naţională a Republicii Moldova, cu specificarea procesului de reformare a acestui sistem.

Capitolul 4 fixează perspectivele adoptării Strategiei Securităţii Naţionale             şi face referinţă la conţinutul acestui document.

